钦定古今图书集成/明伦汇编/官常典/第737卷 > 王叔英
## 钦定古今图书集成/明伦汇编/官常典/第737卷 > 王叔英

按《明外史》本传：“‘叔英，字原采，黄岩人。洪武中，与杨大
中、叶见泰、方孝孺、林右并征至，叔英固辞还乡。二十
年，以荐为仙居训导，改德安教授，迁汉阳知县，多惠
政。岁旱绝食以祷立应。建文时，召为翰林修撰，上资
治八策，曰务问学、谨好恶、辨邪正、纳谏诤、审才否、慎
刑罚、明利害、定法制’。皆援证古今可见之行事。”又曰：
“太祖除奸剔秽，抑强锄梗，如医去病，如农去草。去病
急，或伤体肤；去草严，或伤禾稼。病去则宜调燮其血
气，草去则宜培养其根苗。”帝嘉纳之。燕兵至淮，奉诏
募兵。行至广德，京城不守。会齐泰来奔，叔英谓泰贰
心，令执之。泰至，告以故，乃相持恸哭，共图后举。已知
事不可为，沐浴衣冠，书《绝命辞》，藏衣裾间，自经元妙
观《银杏树下词》曰：“人生穹壤间，忠孝贵克全。嗟予事
君父，自省多过愆。有志未及竟，奇疾忽见缠。肥甘空
在案，对之不下咽。意者造化神，有命归九泉。尝念夷
与齐，饿死首阳巅。周粟岂不佳，所见良独偏。高踪渺
难继，偶尔无足传。千秋史官笔，慎勿称希贤。”又题其
案曰：“生既已矣，未有补于当时；死亦徒然，庶无惭于
后世。”成祖登极，陈瑛簿录其家，妻金氏已自经死。二
女下锦衣狱，赴井死。叔英与孝孺友善，以道义相切
劘。建文初，孝孺欲行井田。叔英贻书曰：“凡人有才固
难，能用其才尤难。子房于汉高，能用其才者也。贾谊
于汉文，不能用其才者也。子房察高帝可行而言，故
高帝”用之，一时受其利，虽亲如樊、郦，信如平、勃，任如
萧、曹，莫得间焉。贾生不察而易言，且言之太过，故绛、
灌之属得以短之。方今明良相值，千载一时，但事有
行于古亦可行于今者，如夏时周冕之类是也。亦有
行于古不可行于今者，如井田、封建之类是也。可行
者行，则人之从之也易；难行而行，则从之“也难。从之
易则民乐其利，从之难则民受其患。”时井田虽不行，
然孝孺卒以更易制度为燕王借口，而无济实事。叔
英之远识如此。叔英死，天台道士盛希年收葬州城
西五里。杨士奇少受知于叔英，正统中，表其墓曰：“呜
呼！翰林修撰王原采之墓”，为文以祭。嘉靖中，邹守益
谪广德判官，始为立祠。太平知县曾才汉又建忠节
祠，并祀其妻及二女。福王时，赠礼部侍郎，谥《文忠》。